กสิกรฯปล่อยกู้ปีหน้าโต7%รับจีดีพีฟื้น
กสิกรฯ ชี้ปีหน้าจีดีพีดีขึ้น ตั้งเป้าปล่อยกู้โต 6-7% ตั้งไพรเวทแบงก์ รับลูกค้าไฮเอนด์
12 พ.ย. 2558

กสิกรฯ ชี้ปีหน้าจีดีพีดีขึ้น ตั้งเป้าปล่อยกู้โต 6-7% ตั้งไพรเวทแบงก์ รับลูกค้าไฮเอนด์
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า มั่นใจว่าปีนี้การปล่อยสินเชื่อจะเติบโตได้ตามเป้า 6% หลังจาก 9 เดือนแรก เติบโต 4% ส่วนหนี้ที่ไม่ก่อให้เกิดรายได้ (เอ็นพีแอล) สิ้นปีคาดว่าจะอยู่ที่ 2.8% ของสินเชื่อรวม ขยับขึ้นเล็กน้อยจาก 2.6% เมื่อสิ้นไตรมาส 3
“ธนาคารคงไม่มีการกันสำรองพิเศษแล้วในช่วงที่เหลือของปี โดยปีนี้ใช้งบกันสำรองมากกว่าที่ตั้งไว้ จากเครดิตคอสต์เดิมตั้งไว้ 1.5% แต่สิ้นปีคาดว่าจะเพิ่มขึ้นเป็น 1.7%” นายปรีดี กล่าว
สำหรับเป้าหมายสินเชื่อปี 2559 ตั้งเป้าโต 6-7% หรือเติบโต 1-1.5 เท่าของผลิตภัณฑ์มวลรวมในประเทศ (จีดีพี) ที่คาดว่าจะโต 3% โดยเศรษฐกิจปีหน้าจะดีกว่าปีนี้ โดยมีภาครัฐขับเคลื่อนหลัก โดยตั้งเป้าสินเชื่อเติบโตทุกกลุ่ม ทั้งรายใหญ่ ผู้ประกอบการเอสเอ็มอี และรายย่อย โดยยังคงเน้นความระมัดระวัง แต่อนุมัติภายใต้เกณฑ์ปกติ มีการดูความเสี่ยงเป็นรายอุตสาหกรรม และแนวโน้มเอ็นพีแอลปีหน้านิ่งขึ้น
ทั้งนี้ การปล่อยสินเชื่อยังเป็นธุรกิจหลักของธนาคาร โดยรายได้ดอกเบี้ยมีสัดส่วน 60% ของรายได้รวม อีก 40% เป็นรายได้ค่าธรรมเนียม และจะรักษาสัดส่วนนี้ไว้ เพราะฐานรายได้ดอกเบี้ยที่ใหญ่ขึ้นในแต่ละปี ทำให้การเปลี่ยนแปลงสัดส่วนยาก
นายปรีดี กล่าวว่า ล่าสุดธนาคารได้แยกหน่วยงานบริการลูกค้ารายย่อยระดับบน หรือไพรเวทแบงก์ มาตั้งเป็นสายงานใหม่ เพื่อพุ่งเป้าคิดค้นผลิตภัณฑ์การเงิน การลงทุนและการให้บริการที่คล่องตัวตอบโจทย์ลูกค้ากลุ่มนี้โดยเฉพาะ เพราะเป็นกลุ่มลูกค้าที่มีความสำคัญในการสร้างรายได้ให้ธนาคารอย่างมาก
นายจิรวัฒน์ สุภรณ์ไพบูลย์ รองกรรมการผู้จัดการใหญ่ ผู้บริหารสายงานธุรกิจบริการไพรเวทแบงก์ ธนาคารกสิกรไทย กล่าวว่า เศรษฐกิจโลกที่ผันผวน ได้แนะนำลูกค้าว่าควรลงทุนทางสายกลางที่ให้ผลตอบแทน 6-10% สูงกว่าเงินฝาก ที่ผลตอบแทน 0-2% ขณะที่ความเสี่ยงต่ำกว่าการลงทุนแบบเก็งกำไร เช่น หุ้น ที่ให้ผลตอบแทนมากกว่า 15% แต่ความเสี่ยงสูงกว่า 3-5 เท่า